Talvine action Kõrvemaal | Sportland Magazine
Suusarõõmud!
Kõige klassikalisem talisport on mõistagi murdmaasuusatamine. „Suusatajale sobivad kindlasti Eesti ühed ainulaadseimad ja kauni loodusega 19 või 24 km pikkused suusarajad, mis läbivad rabasid ja oose ning pakuvad võrratuid vaateid,” tutvustab Sportland Kõrvemaa Matka- ja Suusakeskuse teenuste juht Marilin Pehka.
Treener aitab
Kes aga suusaspordiga veel sina peal ei ole, saab Kõrvemaal alaga lähemat tutvust teha. „Meil on väga hea suusatreener Pavo Raudsepp, kes suudab ka karu tantsima panna. Suusatehnika õppimine ongi ju nagu tantsima õppimine: sammud, astumised, rütm ja koordinatsioon,” kirjeldab Marilin ja lisab, et õppima võivad tulla nii lapsed kui ka täiskasvanud. Soovi korral võib broneerida lausa personaalõppe.
Treeneri juhendamisel saab suusatamise kiiremini selgeks.
Need aga, kes suusatamisest nii palju ei hooli või otsivad sellele vaheldust, võiksid proovida tõukekelkudega matkamist. „Kõrvemaa matka- ja suusakeskuses on ainulaadne võimalus laenutada tõukekelke ning ise tähistatud matkarajale minna. Tõukekelkudega matkajatele on talvehooajal olemas tähistatud ja hooldatud suusaradadest eraldatud matkarada,” ütleb Marilin.
Tõukekelguga kihutamine on mõnus talvine tegevus.
Talverõõmude nautimiseks ei pea alati lund ootama, mõnikord piisab vaid pakasest. Kui miinuskraade on järvede ja rabalaugaste jäätumiseks piisavalt, siis pakub see unustamatu võimaluse matkauiskudega seigelda. „Eelmisel aastal kaanetasid öökülmad veekogud enne lume saabumist. Keskuse läheduses Koitjärve rabas on võrratu laugastekogum, mida mööda on põnev uisutada,” toob Marilin välja. Samuti on tema sõnul eriline kogemus kevade poole kandval kooriklumel varahommikuti suusatada. „Ka õhtuhämaruses on põnev – siis saab minna pealampidega suusaradadele suusatama, tõukekelkudega matkaradu läbida või vilkuvate LED-lampidega varustatud ketastega öist disc golf’i mängida,” lisab ta.
Peredele sobivad hästi 9-kohalise mootorsaaniga lõbusõidud ning kelgumäel snowtube’idega lustimine. Kui lapsed sportimisest väsivad, aga vanemad tahaksid veel mõne suusaringi teha, siis on keskuse söögimaja teisel korrusel olemas hubane mängutuba, kus lastel on mõnus pärast õues müttamist joonistada, mängida või multifilme vaadata.
Mootorsaanil saab Kõrvemaa kaunist loodust imetleda.
Marilin avaldab ka, et talvehooajal on plaanis avada grillimajas pannkoogikohvik, luua laste kelgumäele väikesed lisaatraktsioonid, teha põnevate elementidega suusakrossirajad, märkida maha pikem tõukekelgumatkarada koos piknikukohtadega ja korraldada off-road-suusamatku. Pühapäeviti on võimalik Kõrvemaal ka hobureega lõbusõidule minna.
Igatahes täiesti kindel on see, et põhjuseid Kõrvemaale sõita jagub!